ब्राह्मण भोजन करके लेट गया, किंतु उसे नींद नहीं आई। मध्य रात्रि में उसे अचानक बाहर कुछ आहट सुनाई पड़ी। उसने बाहर निकलकर देखा कि एक व्यक्ति सिर पर सन्दूक उठाये भागा जा रहा है। वह चोर-चोर चिल्लाता हुआ उसके पीछे भागा और उसे पकड़ लिया। संदूक लेकर भागने वाला सिपाही था। उसने सन्दूक को रख दिया और चोर कहकर उल्टे ब्राह्मण को ही पकड़ लिया। गाँव के बहुत-से व्यक्ति इकट्ठे हो गये। उन्होंने जब देखा कि पुलिस का सिपाही एक अज्ञात व्यक्ति को पकड़े हुए है और सन्दूक पास में पड़ा है, तब उन्होंने ब्राह्मण को ही चोर समझा। उसे थाने ले जाया गया और उस पर अभियोग चला। यह अभियोग बंकिमचंद्र चटर्जी के न्यायालय में गया। दोनों के वक्तव्य को सुनकर बंकिम बाबू यह तो ताड़ गये कि ब्राह्मण निर्दोष है और सत्य बोल रहा है, किंतु निर्णय देने के लिये किसी बाहरी प्रमाण की आवश्यकता थी। उन्होंने उस दिन की कार्यवाही स्थगित कर दी।